b'\n_START_ARTICLE_\nJurgita Dronina\n_START_SECTION_\nBiografija\n_START_PARAGRAPH_\nMama, gimusi Lietuvos rus\xc5\xb3 \xc5\xa1eimoje Vilniuje, jaunyst\xc4\x97je i\xc5\xa1vyko studijuoti aktorinio meno \xc4\xaf Rusij\xc4\x85, ta\xc4\x8diau studij\xc5\xb3 nebaig\xc4\x97. Saratove i\xc5\xa1tek\xc4\x97jo ir susilauk\xc4\x97 2 dukr\xc5\xb3. V\xc4\x97liau, kai Jurgita buvo 4 met\xc5\xb3, \xc5\xa1eima persik\xc4\x97l\xc4\x97 gyventi \xc4\xaf Vilni\xc5\xb3. Jurgitai besmokant 5 klas\xc4\x97je, t\xc4\x97vas paliko \xc5\xa1eim\xc4\x85 ir gr\xc4\xaf\xc5\xbeo atgal \xc4\xaf Rusij\xc4\x85._NEWLINE_4 klases baig\xc4\x97 Vilniaus 41-oje vidurin\xc4\x97je mokykloje (Karolini\xc5\xa1k\xc4\x97se). V\xc4\x97liau, nuo 10 met\xc5\xb3 prad\xc4\x97jo lankyti ir 2004 m. baig\xc4\x97 Nacionalin\xc4\x97s M. K. \xc4\x8ciurlionio men\xc5\xb3 mokyklos Baleto skyri\xc5\xb3. B\xc5\xabdama moksleiv\xc4\x97 dalyvavo tarptautiniuose konkursuose \xc5\xa0vedijoje, Pranc\xc5\xabzijoje, Suomijoje, Rusijoje ir JAV, peln\xc4\x97 prizini\xc5\xb3 viet\xc5\xb3. Po konkurso Grasse (Pranc\xc5\xabzija) gavo darbo pasi\xc5\xablym\xc5\xb3 i\xc5\xa1 \xc5\xa0vedijos Karali\xc5\xa1kojo baleto bei Miuncheno baleto akademijos. Pasirinkusi akademij\xc4\x85, 2004 ir 2005 m. studijavo ir sta\xc5\xbeavosi pas Konstanze Vernon. \xc4\x8cia besimokydama darkart sulauk\xc4\x97 kvietimo dirbti \xc5\xa0vedijos Karali\xc5\xa1kajame Balete. Jame prad\xc4\x97jo dirbti kordebalete. Po kurio laiko pasirod\xc4\x97 soliniuose bei kai kuriuose vedan\xc4\x8diosios balerinos vaidmenyse. 2005\xe2\x80\x932010 m. \xc5\xa0vedijos karali\xc5\xa1kojo baleto teatro primabalerina. 2010\xe2\x80\x932015 m. Olandijos nacionalinio baleto teatro primabalerina. Nuo 2015 m. liepos 20 d. \xe2\x80\x93 Kanados nacionalin\xc4\x97s baleto trup\xc4\x97s nar\xc4\x97. Nuo 2017/18 m. sezono English National Ballet (ENB) pagrindin\xc4\x97 solist\xc4\x97._NEWLINE_2015 m. Lietuvos baleto 90-me\xc4\x8dio proga Lietuvos nacionaliniame operos ir baleto teatre sureng\xc4\x97 i\xc5\xa1skirtin\xc4\xaf Gala koncert\xc4\x85, pakviesdama pasaulines baleto \xc5\xbevaig\xc5\xbedes. Tai buvo artist\xc4\x97s dovana Lietuvos publikai. 2018 m. vasario 2 d. LNOBT \xc5\xa1oko Adolphe\xe2\x80\x98o Adamo balete \xe2\x80\x9e\xc5\xbdIZEL\xe2\x80\x9c (Scenos partneris kubie\xc4\x8di\xc5\xb3 kilm\xc4\x97s \xc5\xa1ok\xc4\x97jas Alejandro Virelles, Bavarijos valstybinio baleto trup\xc4\x97s solistu)._NEWLINE_Pirmasis \xc5\xa1okio mokytojas \xe2\x80\x93 choreografas Elegijus Bukaitis. Pirmosios baleto mokytojos \xe2\x80\x93 Irena Kalvaityt\xc4\x97-Po\xc5\xbeerien\xc4\x97 ir Jolanta Vymeryt\xc4\x97-Grincevi\xc4\x8dien\xc4\x97. Pirm\xc4\x85sias did\xc5\xbei\xc4\x85sias partijas pad\xc4\x97jo parengti Natalija Makarova (\xc5\xa0vedijos karali\xc5\xa1kasis baleto teatras). Amsterdame dirbo su pedagogu Guillaume Graffin._NEWLINE_Specialiai jai partijas \xc5\xa1iuolaikiniuose baletuose suk\xc5\xabr\xc4\x97 Mauro Bigonzetti, Christian Spuck, Patrice Bart, Hans van Manen, Rudi van Dantzig, Krzysztof Pastor._NEWLINE_\xc5\xa0eima. Sutuoktinis Serguei Endinian \xe2\x80\x93 arm\xc4\x97n\xc5\xb3 kilm\xc4\x97s Kanadoje u\xc5\xbeaug\xc4\x99s baleto solistas, fotomenininkas, vadybininkas, verslininkas. 2013 metais gim\xc4\x97 s\xc5\xabnus. \xc5\xa0eima gyvena Toronte (Kanada).'